รายชื่อตัวละครในก้านกล้วย

รายชื่อตัวละครในก้านกล้วย เป็นรายชื่อตัวละครทั้งฝ่ายดีและฝ่ายร้ายที่ปรากฏตัวในแฟรนไชส์ก้านกล้วย ทั้งภาพยนตร์เรื่องก้านกล้วย และ ก้านกล้วย 2 รวมถึงซีรีส์ทางโทรทัศน์ ก้านกล้วยผจญภัย

ตัวละครเอก 
 ก้านกล้วย - ช้างรูปงาม มีหลังโค้งแปแบบก้านกล้วย อันเป็นที่มาของชื่อ “ก้านกล้วย” สำหรับช้างแล้ว นี่ถือเป็นคชลักษณ์หรือลักษณะของช้างอันดียิ่ง จนพังนวลย่าของเขาทำนายว่า โตขึ้น เขาจะต้องเป็นช้างที่กล้าหาญเหมือนพ่อ ซึ่งนี่เป็นสิ่งที่แม่ของเขาไม่ยินดีด้วยเลย เพราะกลัวว่าถ้าเขาโตขึ้นและเป็นเหมือนพ่อจริงๆ นางจะต้องเสียเขาไป เหมือนที่เคยเสียพ่อของเขามาแล้ว ด้วยความกล้าหาญบวกกับคุณสมบัติที่ดีพร้อม ทำให้ “ ก้านกล้วย” ได้รับเลือกเป็นช้างทรงในสมเด็จพระนเรศวร โดยมีบรรดาศักดิ์เป็น “เจ้าพระยาไชยานุภาพ” เขานี่เองที่เป็นกำลังสำคัญในการทำยุทธหัตถีครั้งยิ่งใหญ่ที่สุดระหว่างพระนเรศวรกับพระมหาอุปราชา อันนำมาซึ่งชัยชนะและความร่มเย็นแห่งกรุงศรีอยุธยา และความเก่งกล้าของก้านกล้วยทำให้เขาได้รับพระราชทานนามว่า “เจ้าพระยาปราบหงสาวดี”
ชบาแก้ว - ช้างสาวสีชมพูหวานผู้ร่าเริง น่ารัก และมีจิตใจอันดีงาม ชบาแก้วเป็นช้างที่เกิดในหมู่บ้าน เธอจึงคุ้นเคยกับการอยู่ร่วมกับมนุษย์ และมีความรู้สึกที่ดีต่อพวกเขา เธอคอยช่วยงานมนุษย์เสมอ หน้าที่หลักของเธอคือการดูแลเด็กๆ ในหมู่บ้าน และเข้าไปเก็บผลหมากรากไม้ในป่า ชบาแก้วเป็นช้างที่มี น้ำใจ เมื่อเห็นใครเดือดร้อน ก็จะเข้าไปช่วยเสมอ ด้วยนิสัยเช่นนี้เอง ทำให้เธอได้รู้จักกับก้านกล้วย และหลังจากที่ได้รู้จักกันและเติบโตมาด้วยกัน ความรักของทั้งคู่ก็งอกงามขึ้น ในขณะเดียวกัน ชบาแก้วก็ค่อยๆ สอนให้ก้านกล้วยไว้ใจมนุษย์ จนกระทั่งเขายอมพลีชีพต่อสู้เคียงคู่กับมนุษย์
 จิ๊ดริด - นกพิราบสื่อสารแห่งกองทัพกรุงศรีอยุธยา คู่หูตัวป่วนของก้านกล้วย ในภาคนี้ยังคงเอกลักษณ์ของการเป็นนกช่างจ้อ  ตลก ติ๊งต๊อง และชอบโวยวาย  เขาใกล้ชิดกับก้านกล้วยมาตั้งแต่เด็กและถึงแม้ก้านกล้วยจะโตเป็นผู้ใหญ่มีครอบครัวของตัวเอง แต่เขาก็ยังไม่เลิกทำตัวเป็นพี่เลี้ยง ที่คอยให้คำปรึกษาและช่วยเหลือก้านกล้วยในทุก ๆ เรื่อง 
 แสงดา - แม่ของก้านกล้วย เป็นผู้ที่ก้านกล้วยรักมากที่สุด เพราะตลอดมา ก้านกล้วยมีแต่แม่ ที่คอยให้ความรัก ความเอาใจใส่ และทะนุถนอมดูแล นางต้องเลี้ยงลูกตามลำพัง เนื่องจากพ่อของก้านกล้วยจากไปในสงคราม และไม่ได้กลับมาอีกเลย แสงดามีความรู้สึกไม่ดีต่อมนุษย์ เพราะ คิดว่ามนุษย์ชอบจับช้างป่าไปทำงาน โดยเฉพาะนำไปฝึกเป็นช้างรบแบบพ่อของก้านกล้วย ดังนั้น แสงดาจึงมักสอนลูก ให้เกลียดกลัวมนุษย์ และก้านกล้วยก็เชื่อตามที่แม่สอน แต่เมื่อเขาได้เข้าไป อยู่กับคน เขากลับพบสิ่งที่ตรงกันข้ามนั่นก็คือ จริงๆ แล้วมนุษย์กับช้างอยู่ร่วมกันด้วยความรักและความผูกพัน
 ต้นอ้อกับกอแก้ว - ลูกแฝดผู้เป็นแก้วตาดวงใจของก้านกล้วยกับชบาแก้ว ทั้งคู่ถูกกวาดต้อนไปหงสาวดีพร้อมกับชาวอยุธยา และถูกนำตัวเข้าพิธีบูชาสวรรค์ ซึ่งเป็นพิธีเซ่นสรวงทวยเทพและวิญญาณบรรพบุรุษ โดยการเผาบูชาด้วยลูกช้างแฝดฝ่ายศัตรูซึ่งก็คือลูกแฝดทั้งสองของก้านกล้วยนั่นเอง เพื่อสร้างขวัญกำลังใจให้แก่ทัพหงสาวดี ก้านกล้วยต้องทำทุกวิถีทางเพื่อช่วยลูกในเวลาจำกัด

กลุ่มช้างน้อยสุดแสบ 
ช้างเด็กลุ่มใหม่ที่เข้ามาเสริมความสนุกสนานสดใสและมุกตลกแบบไม่มีลิมิต พวกเขาเป็นส่วนหนึ่งของการผจญภัยในกรุงหงสาวดีซึ่งมีอันตรายรอบด้าน นี่คือเหตุการณ์ที่ทำให้พวกเขารู้ซึ้งถึงคุณค่าของคำว่า “เพื่อน” “มิตรภาพ” และ “ความสามัคคี” ปรากฏตัวในภาพยนตร์ภาคสอง
 ดุ๊ยดุ่ย - ช้างสีฟ้า ขาลุยสุดซ่า ท้าทายทุกที่
 ส้มจี๊ด - ช้างสีชมพู สาวน้อยหวานแหวว แก่นแก้วแสนซน
 ใบบอน - ช้างสีเขียว จอมโวยวาย ว่องไวไปทุกเรื่อง
 ข้าวเม่า - ช้างอ้วนสีน้ำตาล เจ้าเบิ้มสุดเฟอะ เลอะเทอะถึงใจ
 กอไผ่ - ช้างสีม่วง ลูกช้างหงสาวดี หัวใจอยุธยา

แก๊งมะโรง 
แก๊งมะโรง เป็นช้างรุ่นพี่ของก้านกล้วย มักอาศัยความที่โตกว่าและมีพวกมากรังแกก้านกล้วยอยู่เป็นประจำ แรกๆ ก้านกล้วยก็พยายามข่มใจ แต่พอมะโรงกับพวก แกล้งหนักเข้า โดยเฉพาะล้อเลียนเรื่องพ่อ ก้านกล้วยก็ทนต่อไปไม่ได้ เมื่อเจอช้างที่เอาจริงอย่าง ก้านกล้วย ก็ทำให้เห็นว่ามะโรงเก่งแต่ปาก นักเลงแต่ท่าทางท่าดีทีเหลว เป็นผู้ร้ายตลกๆ ไม่น่ากลัวอะไรเลย แต่ในภาคสองก็ลดความเกเรลงมาบ้าง ปรากฏตัวในภาพยนตร์ทั้งสองภาคและซีรีส์ก้านกล้วยผจญภัย
 มะโรง - ช้างอ้วนสีน้ำตาลหัวหน้าพวกเด็กเกเรในโขลง ชอบใช้กำลังและความรุนแรง
 มะโหนก - ช้างสีฟ้า จอมดื้อ ชอบเอาแต่ใจ
 บักอึด - ช้างสีเขียว จอมเกเร จอมกวนประสาท
 เสริม - ช้างสีชมพูเหลืองตัวเล็กที่สุดในกลุ่ม คู่ซี้ของมะโรง

อาณาจักรอยุธยา 
 สมเด็จพระนเรศวรมหาราช - พระมหากษัตริย์ผู้เป็นมหาราชแห่งชาติไทย ผู้ประกาศอิสรภาพให้แก่กรุงศรีอยุธยา นอกจากพระปรีชาสามารถทางการรบ และความเด็ดเดี่ยวกล้าหาญของพระองค์แล้ว พระองค์ยังทรงเป็นผู้นำที่มีกลยุทธอันชาญฉลาด ในขณะเดียวกันก็ทรงมีพระทัยที่อ่อนโยน ทุกครั้งที่นำทัพ พระหัตถ์จะทรงพระแสงเข้าสู้กับข้าศึกด้วยพระองค์เองเสมอ วีรกรรมอันยิ่งใหญ่ที่ประวัติศาสตร์ต้องจารึกคือการกระทำยุทธหัตถีกับพระมหาอุปราชามังสามเกียด เมื่อปีพุทธศักราช 2135 หลังจากชัยชนะในศึกครั้งนี้ กรุงศรีอยุธยาก็ไม่ถูกพม่ายกทัพใหญ่รุกรานอีก
 ภูผา - ช้างศึกอันดับหนึ่งแห่งกรุงศรีอยุธยา เป็นตำนานที่ยังคงได้รับการเล่าขานในฐานะวีรชน ผู้ยอมสละชีพตนเองแลกกับสองชีวิตในสงครามคราวเสียกรุงศรีอยุธยาครั้งที่ 1 เมื่อปี พ.ศ. 2112 และเขาคือพ่อของก้านกล้วย แม้ก้านกล้วยจะไม่เคยพบพ่อ เพราะพ่อออกจากโขลงไปตั้งแต่ก่อนเขาเกิด แต่เขาก็มีภาพพ่อที่ชัดเจนอยู่ในใจ ทั้งความสง่า เด็ดเดี่ยว กล้าหาญ เสียสละ และจิตใจอันอ่อนโยน ซึ่งทั้งหมดเป็นแบบฉบับที่ก้านกล้วยก้าวเดินตาม
 สิงขร - ช้างศึกนำทัพรบในสงครามคราวเสียกรุงศรีอยุธยาครั้งที่ 1 เป็นช้างทรงของสมเด็จพระมหินทราธิราช แม้การออกรบในครั้งนั้นไม่ได้ทำให้เขาบาดเจ็บ แต่เขาก็มีโรคร้ายติดตัวมายาวนาน ทำให้เขาไม่สามารถออกศึกได้อีก ซึ่งเขาเชื่อว่าเป็นกรรมอันเกิดจากการที่ทำให้ "ภูผา" เพื่อนช้างต้องตายในสงคราม เนื่องจากภูผาต้องสละชีวิตตนเองให้กับงวงแดงเพื่อปกป้องเขาและองค์เหนือหัว ความสำคัญของสิงขรอยู่ตรงที่การเป็นผู้บอกความลับที่ก้านกล้วยอยากรู้มาตลอดชีวิต นั่นก็คือพ่อของก้านกล้วยเป็นใคร และสาบสูญไปได้อย่างไร
 พลายบุญเรือง - ช้างศึกผู้มีรูปลักษณ์ดีไม่แพ้ก้านกล้วย เป็นคู่แข่งที่สำคัญในการคัดเลือกเป็นพระคชาธาร แต่ในที่สุดทั้งคู่ก็ได้ตำแหน่งสำคัญ คือ ก้านกล้วยขึ้นระวางสะพัดชื่อ "เจ้าพระยาไชยานุภาพ" เป็นพระคชาธารในสมเด็จพระนเรศวรมหาราช ส่วนพลายบุญเรืองขึ้นระวางสะพัดชื่อ "เจ้าพระยาปราบไตรจักร" เป็นพระคชาธารในพระอนุชาคือสมเด็จพระเอกาทศรถ
 สามทหารเสือ - สามทหารเอกของสมเด็จพระนเรศวรมหาราช ซึ่งได้รับมอบหมายให้ทำภารกิจพิเศษ ในการนำพระสุพรรณกัลยาออกจากกรุงหงสาวดีให้ทันก่อนที่ทัพอยุธยาจะเคลื่อนไปถึง และรับคำสั่งจากพระสุพรรณกัลยาให้ไปช่วยเชลยออกจากกรุงหงสาวดี ทั้งสามเป็นยอดนักรบ มีทั้งชั้นเชิงการต่อสู้ที่ดีเยี่ยม พร้อมด้วยพละกำลัง สติปัญญา และความกล้าหาญที่ผ่านมา พวกเขาไม่เคยทำภารกิจใดผิดพลาดแม้แต่ครั้งเดียว
 สมเด็จพระเอกาทศรถ - พระอนุชาในสมเด็จพระนเรศวรมหาราช ทรงเป็นอุปราชครองเมืองพิษณุโลก มีบรรดาศักดิ์เทียบเท่าพระเจ้าแผ่นดิน ทรงเป็นแม่ทัพร่วมกับพระเชษฐาในการทำสงครามยุทธหัตถีกับกองทัพพม่าเมื่อปี พ.ศ. 2135 และทรงชนะยุทธหัตถีกับมางจาชโร เจ้าเมืองจาปะโร รองแม่ทัพฝ่ายพม่า ซึ่งหลังจากชัยชนะของกรุงศรีอยุธยาในสงครามครั้งนั้น พระองค์ก็ยังคงร่วมรบเคียงคู่สมเด็จพระนเรศวรตลอดมา ปรากฏตัวในภาพยนตร์ทั้งสองภาค
 พระสุพรรณกัลยา - พระพี่นางในสมเด็จพระนเรศวร ผู้ทรงสละพระองค์เป็นตัวประกันของหงสาวดีแลกเปลี่ยนให้พระนเรศวรเสด็จกลับสู่กรุงศรีอยุธยา จนสามารถกอบกู้เอกราชคืนจากหงสาวดีได้สำเร็จ พระองค์ก็ประทับอยู่ที่นั่นตลอดพระชนม์ชีพ พระองค์ทรงกระทำวีรกรรมอันยิ่งใหญ่เท่าที่สตรีผู้หนึ่งจะกระทำให้แก่แผ่นดินเพราะเหตุนี้เองพระองค์จึงทรงได้รับการยกย่องให้เป็นหนึ่งในวีรสตรีที่คนไทยไม่อาจลืมเลือน
 พระโอรส - พระราชโอรสในพระเจ้านันทบุเรงกับพระสุพรรณกัลยา ประทับอยู่ที่กรุงหงสาวดีกับพระราชบิดาและพระราชมารดามาโดยตลอด แต่พระองค์กลับมีพระทัยฝักไฝ่อยุธยา เช่นเดียวกับพระสุพรรณกัลยา จนภายหลังถูกพระเจ้านันทบุเรงลอบปลงพระชนม์พร้อมกับพระมารดา 
 สมเด็จพระมหินทราธิราช - อดีตพระมหากษัตริย์แห่งอาณาจักรอยุธยา ในปีพุทธศักราช 2112 พระองค์ทรงนำทัพออกรบร่วมกับทหารคู่พระทัย 
 ควาญนุ - เจ้าของช้างพลายบุญเรือง เป็นคู่แข่งของคุณตามะหูด มีรูปร่างอ้วน หัวล้าน มีนิสัยชอบเยาะเย้ย ฉลาดแกมโกง มีอคติต่อก้านกล้วยเนื่องจากก้านกล้วยแข็งแกร่งกว่าพลายบุญเรือง ทำให้ก้านกล้วยได้รับเลือกเป็นพระคชาธารในสมเด็จพระนเรศวร แทนที่จะเป็นพลายบุญเรือง
 เจ้ารามราฆพ - กลางช้างของสมเด็จพระนเรศวรมหาราชและก้านกล้วย ผู้ทำหน้าที่ให้สัญญาณและส่งอาวุธที่อยู่บนสับคับให้แก่สมเด็จพระนเรศวร 
 หมื่นภักดีศวร - กลางช้างของสมเด็จพระเอกาทศรถและพลายบุญเรือง ผู้ทำหน้าที่ให้สัญญาณและส่งอาวุธที่อยู่บนสับคับให้แก่สมเด็จพระเอกาทศรถ

อาณาจักรพม่า 
 งวงแดง - ช้างศึกนำทัพแห่งหงสาวดี ผู้มีร่างกายขนาดมหึมา งวงและตาแดงฉานราวกับไฟ ด้วยความโหดเหี้ยม ไร้ความปราณี ทำให้เขาเป็นเสมือนเพชฌฆาตบนสมรภูมิรบ สิ่งที่อยู่ในใจช้างศึกผู้นี้คือ เขาจะต้องเป็นช้างอันดับหนึ่งเสมอเสมอ ต่อมาก็เป็นเช่นนั้นจริงๆ แทบจะไม่มีช้างศึกเชือกใดเข้ามาต่อกรกับเขาได้ ทั้งในแง่ของพละกำลังและชั้นเชิงการต่อสู้ ช้างเชือกใดที่หาญมาต่อกรกับเขาจะต้องพ่ายแพ้อย่างหมดรูป และเขาเป็นผู้ที่สังหารภูผา พ่อของก้านกล้วยในสงครามคราวเสียกรุงศรีอยุธยาครั้งที่ 1 และในสงครามยุทธหัตถีครั้งนี้ เขาก็ยังคงเชื่อมั่นว่าตนไม่เป็นรองใคร รวมทั้ง "ก้านกล้วย" ช้างศึกนำทัพแห่งกรุงศรีอยุธยาด้วย ปรากฏตัวในภาพยนตร์ภาคแรกและซีรีส์ก้านกล้วยผจญภัย
 งานิล - ช้างศึกนำทัพแห่งหงสาวดี ผู้สืบสายเลือดมาจากงวงแดงที่ถูกก้านกล้วยฆ่าตายไปในสงครามยุทธหัตถี มีลักษณะโดดเด่นคือร่างกายที่สูงใหญ่กำยำล่ำสัน งากับตาสีดำทมิฬ และแววตาเต็มไปด้วยความอาฆาตแค้น เขาเป็นเสมือนอาวุธสงครามที่ร้ายแรงที่สุด นอกจากพละกำลังอันมหาศาลแล้ว งานิลยังมีพลังพิเศษจากอาคมและอักขระโบราณที่สักไว้โดยพ่อมดอองสา ในยามปกติ อักขระเหล่านั้นจะซ่อนอยู่ แต่เมื่อใดที่โกรธจัด มันจะแดงวาบขึ้นอย่างน่าสะพรึงกลัว เป้าหมายเดียวของงานิลคือ สังหารก้านกล้วยเพื่อล้างแค้นให้กับงวงแดงผู้เป็นพ่อ
 อองสา - มหาอำมาตย์จอมเวทมนตร์แห่งหงสาวดี ที่ปรึกษาคนสนิทของพระเจ้านันทบุเรง ผู้มีจิตใจเต็มไปด้วยความชั่วร้าย นอกจากจะเป็นผู้กุมกำลังทางทหารของหงสาวดี และผู้สร้าง "งานิล" ให้เป็นอาวุธสงครามที่ร้ายแรงที่สุดแล้ว อองสายังเป็นเจ้าแห่งคาถาอาคมผู้เชี่ยวชาญด้านมนตร์ดำ มีวิชาทางไสยศาสตร์และเวทมนตร์ปลุกภูตผีวิญญาณและมีควันพิเศษที่สามารถใช้ควบคุมได้ทั้งคนและสัตว์
 พระมหาอุปราชา - แม่ทัพใหญ่แห่งหงสาวดี ผู้ซึ่งในวัยเด็กเคยเติบโตมากับสมเด็จพระนเรศวร โดยฝ่ายหนึ่งเป็นลูกกษัตริย์ อีกฝ่ายหนึ่งเป็นลูกเชลย ดังนั้นแม้จะโตมาด้วยกัน แต่พระมหาอุปราชาก็มักดูหมิ่นดูแคลนพระนเรศวรเสมอ เมื่อเล่นกันแล้วแพ้ แทนที่จะยอมรับ กลับใช้คำพูดเหน็บแนมต่างๆ นานา ทำให้พระนเรศวรทรงเจ็บช้ำพระทัย การนำทัพจำนวนสองแสนสี่หมื่นคนมายังกรุงศรีอยุธยาในปีพุทธศักราช 2135 ก็เพื่อทรงพิสูจน์ให้พระเจ้านันทบุเรง ผู้ทรงเป็นพระราชบิดา ได้ทรงเห็นว่าพระองค์ทรงเหมาะสมที่จะขึ้นครองราชย์เป็นกษัตริย์องค์ต่อไปได้ แต่การทำยุทธหัตถีกับสมเด็จพระนเรศวร กลับทำให้พระองค์ต้องสิ้นพระชนม์บนพระคชาธารกลางสนามรบ
 พระเจ้านันทบุเรง - พระเจ้าหงสาวดีแห่งราชวงศ์ตองอู พระราชบิดาของพระมหาอุปราชา ผู้เต็มไปด้วยความเคียดแค้นเนื่องจากโศกเศร้าที่ต้องสูญเสียพระราชโอรสไปด้วยน้ำมือของสมเด็จพระนเรศวรมหาราชในสงครามยุทธหัตถี ความเกลียดชังที่มีต่อกรุงศรีอยุธยา ทำให้พระองค์รับสั่งให้ทหารจัดเตรียมทัพและอาวุธยุทโธปกรณ์จำนวนมหาศาล ด้วยหวังที่จะยกกองทัพไปบดขยี้กรุงศรีอยุธยาให้สิ้นแผ่นดินเพื่อให้หายแค้นในวันข้างหน้า ปรากฏตัวในภาพยนตร์ภาคสอง
 พระเจ้าบุเรงนอง - อดีตพระเจ้าหงสาวดีแห่งราชวงศ์ตองอู ทรงยกทัพมาตีกรุงศรีอยุธยาเมื่อปี พ.ศ. 2112 ทรงช้างพลายงวงแดง ซึ่งงวงแดงได้สังหารภูผา ช้างศึกอันดับหนึ่งแห่งกองทัพอยุธยา ทำให้พระเจ้าบุเรงนองเข้ายึดกรุงศรีอยุธยาสำเร็จ และทรงโปรดให้พระนเรศวรกับพระสุพรรณกัลยาไปเป็นองค์ประกัน
 หัวหมู่พม่า - ทำหน้าที่บุกปล้นสะดมจากอยุธยา และกวาดต้อนผู้คนมาเป็นเชลย ในขณะที่บุกจะขี่ม้าอยู่เสมอ มีลูกสมุนเป็นทหารพม่า ฝูงชะมดดุร้าย และยังมีเสือโคร่งชื่อ "บุ๋มบิ๋ม" ไว้ข่มขวัญชาวบ้าน เป็นคู่ปรับกับคุณตามะหูด หัวหน้าหมู่บ้านหินขาว ซึ่งเป็นหมู่บ้านที่เขายกพวกมาเรียกส่วยเป็นประจำ 
 อำมาตย์หงสาวดี - อำมาตย์ผู้เป็นควาญช้างงวงแดงและที่ปรึกษาของพระมหาอุปราชา รูปร่างอ้วน ในสงครามยุทธหัตถี เขานำกองกำลังทหารพม่าเข้าปะทะกับทหารอยุธยา และเป่าแตรข่มขวัญกองทัพข้าศึก
 นายกองพม่า - นายกองนายหนึ่งฝ่ายพม่า รูปร่างเตี้ย มีทหารรับใช้เป็นทหาร 5 นาย ทำหน้าที่ฝึกทหารในเรื่องทักษะการสู้รบ มีนิสัยขี้โมโห เขาคือผู้ที่ออกคำสั่งให้ทหารพม่ายิงปืนใหญ่โจมตีกองทัพอยุธยาในขณะที่กองทัพอยุธยายกทัพบุกเข้าต่อสู้ 
มางจาชโร เจ้าเมืองจาปะโร - แม่ทัพรองฝ่ายพม่า เป็นเจ้าของช้างพลายพัชเนียง ในอดีตเคยทำหน้าที่เป็นพระพี่เลี้ยงของพระมหาอุปราชา เขาคือคู่ยุทธหัตถีกับสมเด็จพระเอกาทศรถซึ่งทรงช้างพลายบุญเรืองในสงครามยุทธหัตถี ระหว่างที่ทำยุทธหัตถี สมเด็จพระเอกาทศรถได้ฟันเจ้าเมืองจาปะโรด้วยพระแสงของ้าวคอขาด เสียชีวิตบนคอช้าง
พลายพัชเนียง - ช้างของเจ้าเมืองจาปะโร ในสงครามยุทธหัตถี เจ้าเมืองจาปะโรและพลายพัชเนียงนั้นได้ทำยุทธหัตถีกับสมเด็จพระเอกาทศรถและพลายบุญเรือง หลังจากที่สมเด็จพระเอกาทศรถทรงฟันเจ้าเมืองจาปะโรคอขาด เขาก็ถูกพลายบุญเรืองเหวี่ยงจนถอยออกไป 
สมิงนันทมาง - กลางช้างของพระมหาอุปราชาและงวงแดง ผู้ทำหน้าที่ให้สัญญาณและส่งอาวุธที่อยู่บนสับคับให้แก่พระมหาอุปราชา

หมู่บ้านหินขาว 
 คุณตามะหูด - ชายชราผู้เป็นหัวหน้าหมู่บ้าน หัวหน้าควาญช้าง และผู้ฝึกสอนช้างป่าประจำหมู่บ้าน คุณตามะหูดได้รับความเคารพจากทุกคนในหมู่บ้าน ในฐานะผู้ที่รอบรู้เรื่องช้าง สามารถฝึกช้างที่ดุร้ายให้เชื่องได้ภายในเจ็ดวัน และนอกจากวิชาฝึกช้างที่สืบทอดมาจากรุ่นปู่รุ่นพ่อแล้ว เขายังเป็นผู้เชี่ยวชาญทางคาถาอาคม มีมนต์สะกดช้างที่ร่ำเรียนมาจากพราหมณ์ผู้เฒ่าอีกด้วย ทว่าหลักสำคัญที่เขาใช้เวลาฝึกช้างกลับไม่เกี่ยวข้องกับเวทมนตร์คาถาใด ๆ แต่เป็นเรื่องของการให้ความรัก การดูแล เอาใจใส่ และการใช้คำพูดที่นุ่มนวล ซึ่งทำให้ช้างเชื่อฟังได้ในที่สุด ปรากฏตัวในภาพยนตร์ทั้งสองภาคและซีรีส์ก้านกล้วยผจญภัย
 เจ้ามังคุด - เด็กน้อย หลานชายของคุณตามะหูด มนุษย์คนแรกที่เอาชนะใจก้านกล้วยได้ ด้วยความ บริสุทธิ์ ร่าเริง สดใส น่ารัก แม้ยังพูดเป็นคำไม่ได้ แต่เสียงอ้อแอ้ที่ออกมาจากปาก ก็แสดงถึงความ เป็นมิตรที่ให้กับก้านกล้วย จนในที่สุดก็สามารถเปลี่ยนเขาจากช้างป่าที่เกลียดชังมนุษย์ มาเป็นให้ความรัก และความห่วงใยต่อมนุษย์ ถึงขนาดยอมไปรบเพื่อมนุษย์ได้ ปรากฏตัวในภาพยนตร์ภาคแรกและซีรีส์ก้านกล้วยผจญภัย
 รถถัง - ในอดีต เคยเป็นช้างเชือกหนึ่งของมะหูด และก็ได้เป็นช้างศึกแห่งกองทัพอยุธยา ความสามารถพิเศษของเขาคือ สามารถยิงลูกมะพร้าวได้ ปรากฏตัวในภาพยนตร์ทั้งสองภาค และซีรีส์ก้านกล้วยผจญภัย
 ติ่งรู - เคยเป็นช้างเชือกหนึ่งของมะหูดและได้เป็นช้างศึกเช่นกัน เชี่ยวชาญในด้านการชกมวย ปรากฏตัวในภาพยนตร์ทั้งสองภาคและซีรีส์ก้านกล้วยผจญภัย

ตัวประกอบ 
 พังนวล - ย่าของก้านกล้วย ช้างพังสูงอายุ ผู้มีตำแหน่งเป็นช้างแม่ปรก หรือช้างผู้นำโขลงออกหาอาหาร เนื่องจากมีอายุมากกว่าช้างตัวอื่นๆ ใช้ชีวิตอยู่ในป่ามายาวนาน ทำให้รู้ดีว่าในแต่ละฤดูกาลควรนำโขลงไปทางใด จึงจะได้พบแหล่งอาหาร พังนวลเป็นผู้ตั้งชื่อให้กับก้านกล้วย โดยดูจากลักษณะของเขา ว่าเป็นช้างที่มีหลังโค้งสวยแบบแปก้านกล้วย ถูกต้องตามตำรา นางรักและภาคภูมิใจในก้านกล้วยมาก นอกจากนี้ยังมั่นใจด้วยว่าโตขึ้นเขาจะต้องกลายเป็นช้างที่ยิ่งใหญ่เหมือนพ่อภูผาอย่างแน่นอน ปรากฏตัวในภาพยนตร์ภาคแรกและซีรีส์ก้านกล้วยผจญภัย
 ศิลา - น้องชายของภูผา อาของก้านกล้วย แต่ก่อนเคยคิดอิจฉาริษยาภูผา พี่ชายผู้มีพละกำลังและความเฉลียวฉลาดมากกว่าตน จึงได้เป็นผู้นำโขลงและได้เป็นคู่รักของแสงดา ช้างสาวที่ศิลาหลงรัก ศิลาจึงวางแผนทำตนให้เหนือกว่าภูผา และได้ร่วมมือกับงวงแดง แต่ภายหลังก็สำนึกผิดเพราะรู้สึกถึงความชั่วร้ายของงวงแดงที่มีแผนจะยึดครองป่าจึงได้กลับมาอยู่ข้างภูผาเหมือนเดิม ปรากฏตัวในซีรีส์ก้านกล้วยผจญภัย
 พลายปะทัดกับพลายปะโทน - ช้างพลายสองตัวพี่น้อง ทั้งสองเป็นช้างไทยที่ทรยศหักหลังโขลงของตนเอง ซึ่งมีผู้นำโขลงคือภูผา แล้วเข้าร่วมโขลงช้างพม่าของงวงแดง จึงได้เป็นสมุนมือซ้ายและขวาของงวงแดง และทั้งสองก็ร่วมมือกับงวงแดงในการพยายามยึดครองป่าแห่งนี้ ปรากฏตัวในซีรีส์ก้านกล้วยผจญภัย
 สมเด็จพระพนรัตน์วัดป่าแก้ว - สมเด็จพระราชาคณะในรัชสมัยของสมเด็จพระนเรศวรมหาราช เป็นผู้อำนวยพรให้กับกองทัพกรุงศรีอยุธยาให้ได้รับชัยชนะจากกองทัพพม่าในสงครามยุทธหัตถี ปรากฏตัวในภาพยนตร์ภาคแรก
 นางสนม - เหล่าสนมของพระเจ้านันทบุเรง แต่กลับมีพระทัยฝักไฝ่อยุธยา เนื่องจากมีความสนิทสนมกับพระนางสุพรรณกัลยา ปรากฏตัวในภาพยนตร์ภาคสอง
 งูเห่าปีศาจ - งูเห่าพ่นพิษร้ายของท่านอองสา ผู้ถูกอองสาใช้เวทมนตร์คาถาปลุกเสกให้มีขนาดใหญ่ยักษ์และมีพลังเวทย์พิเศษ ทำหน้าที่เป็นผู้ช่วยของอองสาและผู้สืบข่าวให้กับกองทัพหงสาวดี หลังจากที่ไม้เท้ากายสิทธิ์ของอองสาถูกทำลาย เขาก็กลับไปเป็นงูเห่าธรรมดาเช่นเดิม ปรากฏตัวในภาพยนตร์ภาคสอง
 ทหารพม่าขี้เมา - ทหารพม่านายหนึ่ง ชอบดื่มเหล้าและของมึนเมาต่าง ๆ จนเริ่มเลอะเลือนไม่ยอมทำงาน เพ้อถึงแต่ภรรยาสุดที่รักของเขา จึงถูกนายกองพม่าลงโทษเสมอ ปรากฏตัวในภาพยนตร์ภาคแรก
 บุ๋มบิ๋ม - เสือโคร่งเบงกอลยักษ์ของวสันต์ มีนิสัยดุร้าย ในการเรียกส่วยจากสยาม วสันต์ใช้เสือโคร่งตัวนี้ในการข่มขวัญให้ชาวบ้านหวาดกลัว นอกจากนี้ มันยังมีสหายอีกสองตัวในการออกศึกสงครามยุทธหัตถี โดยมีส่วนข่มขวัญม้าของทหารอยุธยาด้วย ปรากฏตัวในภาพยนตร์ภาคแรกและซีรีส์ก้านกล้วยผจญภัย
 ฝูงชะมด - สัตวเลี้ยงของวสันต์ มีนิสัยดุร้าย และมีทักษะในการดมกลิ่นหาอาหารที่ชาวบ้านหมู่บ้านหินขาวแอบซ่อนไว้ เป็นศัตรูกับก้านกล้วยและชบาแก้ว ปรากฏตัวในภาพยนตร์ภาคแรกและซีรีส์ก้านกล้วยผจญภัย
 พ่อของมะโรง - ช้างตัวใหญ่ผู้เป็นพ่อของมะโรง ช้างแสบสุดซน เขาไม่ค่อยชอบนิสัยเกเรของลูกชายของตนนัก ปรากฏตัวในภาพยนตร์ภาคแรก
 ช้างสาว - ช้างตัวเมียรูปร่างอ้วน เป็นเพื่อนสนิทของแสงดา แม่ก้านกล้วย ปรากฏตัวในภาพยนตร์ภาคแรก
 ฝูงกบ - เพื่อนเล่นในสมัยเด็กของก้านกล้วย พวกเขาแสดงอาการรังเกียจแก๊งมะโรงที่ล้อเลียนก้านกล้วยว่าลูกไม่มีพ่อ ปรากฏตัวในภาพยนตร์ภาคแรก
 นกน้อยสาว - นกพิราบตัวเมียที่จิ๊ดริดหลงรักและแวะไปพบบ้างเป็นครั้งคราว ปรากฏตัวในภาพยนตร์ภาคแรก
 ทหารแห่งกองทัพอยุธยา - ปรากฏตัวในภาพยนตร์ทั้งสองภาค
 ทหารแห่งกองทัพพม่า - ปรากฏตัวในภาพยนตร์ทั้งสองภาคและซีรีส์ก้านกล้วยผจญภัย
 ชาวบ้านอยุธยา - ปรากฏตัวในภาพยนตร์ทั้งสองภาค
 ชาวบ้านหมู่บ้านหินขาว - ปรากฏตัวในภาพยนตร์ทั้งสองภาคและซีรีส์ก้านกล้วยผจญภัย

ดูเพิ่ม 
 ก้านกล้วย
 ก้านกล้วย 2
 ก้านกล้วย (ตัวละคร)
 เจ้าพระยาปราบหงสาวดี

 
ก